
RETNINGSLINJER FOR FORDELING AV NETTOINNTEKTER FRA PATENTERTE OPPFINNELSER

Bakgrunn

Gjennom endring av ”Lov om retten til oppfinnelser som er gjort av arbeidstakere” (arbeidstakeroppfinnelsesloven) er universiteter og høgskoler gitt adgang til å overta retten til næringsmessig utnyttelse av patenterbare oppfinnelser som er gjort av vitenskapelig tilsatte ved institusjonen. Lovendringen trådte i kraft 1. januar 2003. Dermed er det åpnet for at universitetene kan patentere, kommersialisere og eventuelt tjene penger på oppfinnelser gjort av ansatte. Pr i dag er det vanskelig å si hva slags omfang og avkastning man kan forvente seg, men UiTø må uansett fastsette retningslinjer for fordelingen av eventuelle nettoinntekter fra patenterte oppfinnelser. 

Denne saken omhandler fordeling av nettoinntekter fra patenterbare oppfinnelser gjort av ansatte ved UiTø, og regulerer den interne fordelingen mellom universitetet sentralt, institutt/forskningsmiljø og oppfinneren/oppfinnerne. Den gjeldende samarbeidsavtalen mellom UiTø, Norut-Gruppen AS og Høykolen i Narvik på den ene siden og Forskningsparken i Tromsø AS på den andre (datert 05.09.2000, gyldig frem til 31.12.2003) regulerer blant annet fordelingen av nettoinntekter mellom UiTø, oppfinner og kommersialiseringsenheten (Forskningsparken). Avtalen er ikke justert i forhold til endringene i arbeidstakeroppfinnelsesloven, og må gjennomgås. Dette vil bli gjort i nær fremtid.

Av arbeidstakeroppfinnelseslovens §7 fremgår det at arbeidstaker har krav på ”rimelig godtgjøring”. Loven fastslår videre: ”Ved fastsettelse av godtgjøringen skal det særlig tas hensyn til oppfinnelsens verdi, omfanget av den rett arbeidsgiveren har overtatt, arbeidstakerens ansettelsesvilkår og den betydning ansettelsen for øvrig kan ha hatt for oppfinnelsens tilkomst.” 

Det foreligger altså ikke konkrete retningslinjer for hvor stor andel eller i hvilken form forskerens godtgjørelse skal gis, om det er snakk om engangsutbetalinger på bakgrunn av oppfinnelsens antatte verdi, lisensinntekter, salg av patent, andel av overskudd fra ferdig utviklet produkt eller liknende. 

I forarbeidet til lovendringen ser man imidlertid at denne problemstillingen har vært drøftet. I Bernt-utvalgets innstilling ”Fra innsikt til industri” er det foreslått at ”Avkastningen av oppfinnelsen skal deles mellom institusjonen og oppfinneren. Hvor ikke annet er avtalt eller fastsatt […], tilfaller en tredel av avkastningen oppfinneren og to tredeler institusjonen.” Videre ble det foreslått at ”Institusjonens andel forutsettes brukt slik at den både kommer det aktuelle forskningsmiljø til gode og kan tjene som grunnlag for finansiering av kommersialisering av annen forskning på området.” 

Forslag om lovfesting av fordelingsnøkkel ble ikke fulgt opp av regjeringen, men i dens lovforslag sies det følgende om inntektsfordeling: ”Departementet har merket seg at Bernt-utvalgets forslag om en fordeling av avkastningen av oppfinnelsen mellom arbeidsgiver og arbeidstaker med henholdsvis 2/3 og 1/3 på hver har fått bred støtte av høringsinstansene. Ordningen som er foreslått har dessuten paralleller i en del andre land, og bl.a. ved Stanford University. Departementet er enig i at en slik fordelingsnøkkel er et godt utgangspunkt og gir en rimelig fordeling av oppfinnelsens netto avkastning i de fleste tilfeller der oppfinnelser gjøres innenfor universitets –og høgskolesektoren. Når departementet likevel velger ikke å lovfeste dette som en særordning for sektoren, har det sammenheng med at lovens normalordning er svært fleksibel og gir instrukser om at godtgjørelsen skal fastlegges slik at den blir rimelig i hvert enkelt tilfelle. Fastsettelsen av godtgjørelsen i det enkelte tilfelle kan derfor godt skje med utgangspunkt i en retningslinje om en fordeling av avkastningen med 1/3 på forskeren og 2/3 på arbeidsgiveren. Denne fordelingen innebærer et positivt incentiv for forskerne ved universiteter og høgskoler i forhold til andre arbeidstakere til å få utnyttet oppfinnelser næringsmessig. Departementet viser her til det som ovenfor er sitert fra forarbeidene og den konkrete rimelighet dagens lov legger opp til. Det vises også til de revisjonsmuligheter partene har til disposisjon dersom den godtgjørelse til forskeren man opprinnelig var enig om, ikke lenger viser seg å være rimelig. 

I innstillingen til Odelstinget gav også flertallet i Kirke-, utdannings – og forskningskomiteen uttrykk for at ”en retningslinje om fordeling med 2/3 til institusjon/forskningsmiljø og 1/3 til forsker virker som et rimelig utgangspunkt, hvor ikke annet er avtalt. Flertallet ber departementet legge dette til grunn i den videre oppfølging.”

Departementet foreslo heller ikke å lovfeste noen rett for institusjonen til å få tilbakeført noe av avkastningen av oppfinnelsen, dersom institusjonen ikke velger å overta utnyttelsesretten til forskningsresultater. Dette hadde bl.a. sammenheng med at institusjonen dels ville ha et sterkt forhandlingskort overfor vedkommende oppfinner om vilkårene for ikke å overta utnyttelsesretten, dels at institusjonene i disse tilfellene ikke ville ta noen økonomisk risiko i forbindelse med utnyttelsen av oppfinnelsen.

Andre universiteters fordelingsnøkler

Ved fastsettelsen av en fordelingsnøkkel er det av interesse å se på erfaringene fra andre universiteter, både i Europa og USA. I det følgende gjengis hovedtrekk i retningslinjene ved Stanford University, Københavns Universitet, Århus Universitet, University of Cambridge, University of California, Queens University Belfast, Aalborg Universitet, Syddansk Universitet, UiO, UiB og NTNU.

Mange utenlandske universiteter praktiserer en slags tredelingsmodell, eller en gradert modell der tredelingen ligger i bunn. Ved Stanford University går 15% av inntektene til drift av TTO-kontoret (Technology Transfer Office), mens resten fordeles med 1/3 til h.h.v. oppfinner, institutt og fakultet. Københavns Universitet og Århus Universitet har begge en gradert modell, der hovedregelen er at oppfinneren først mottar 15% (maksimalt 75 000). Deretter dekkes universitetets utgifter, og oppfinneren mottar 40% av de første 1 000 000 kroner som innkommer i nettoinntekter fra oppfinnelsen, motregnet tidligere utbetalte beløp til oppfinnerne. Deretter deles inntektene med 1/3 til h.h.v. oppfinner, institutt/forskningsmiljø og universitetet sentralt. University of Cambridge har en annen gradert modell, der netto inntekt fordeles ulikt ettersom inntektene stiger. Når netto inntektene har nådd 100 000 pund får oppfinner, institutt og universitetet sentralt 1/3 hver. Aalborg Universitet dekker først sine egne utgifter. Deretter går den første million kroner til oppfinner, mens de neste 2 millioner kroner fordeles mellom universitet og institutt. Nettooverskudd over 3 millioner kroner fordeles mellom oppfinner, institutt og universitet med 1/3 til hver. Syddansk Universitet har en ren tredelingsmodell etter at utgifter er dekket. Det finnes også institusjoner som bruker andre modeller. Ved University of California fordeles nettoinntekter som følger: Oppfinner 35%, oppfinners institutt eller laboratorium 15% og universitetet sentralt 50%. Queens University Belfast praktiserer følgende fordeling: Oppfinner 50%, institutt 25% og universitetet sentralt 25%. 
UiO har vedtatt at 2/3 av netto inntekter tilfaller institusjonen dersom den overtar rettighetene og bidrar til kommersialisering. Hvis UiO ikke krever utnyttelsesretten til en oppfinnelse overført til seg, eller tilbakefører utnyttelsesrettighetene til oppfinner, og oppfinner utnytter oppfinnelsen ervervsmessig, tilfaller 1/3 av netto inntekter universitetet. I de tilfeller universitetet gjerne vil medvirke til at en oppfinnelse nyttiggjøres og hvor en oppfinner ansatt ved universitetet ønsker, alene eller sammen med andre, å etablere egen virksomhet, vil universitetet kunne akseptere godtgjørelse på annen måte enn angitt ovenfor, herunder gjennom mottak av aksjer i virksomheten. Oppfinner og universitet kan i særskilte tilfelle inngå avtale om en annen fordeling av inntekter fra en oppfinnelse som utnyttes ervervsmessig.

UiB har bestemt at nettoinntekten deles med 1/3 til oppfinner, 1/3 til relevant forskningsmiljø, 1/3 til institusjonen. (”Relevant forskningsmiljø” avgjøres etter forslag fra oppfinner). Dersom institusjonen velger ikke å overta utnyttelsesretten eller tilbakefører utnyttelsesretten til oppfinner, har institusjonen rett til 1/3 av nettoinntekten dersom oppfinner kommersialiserer ideen på egen hånd. Dersom det som ledd i kommersialiseringen av ideen etableres et selskap, kan den som har utnyttelsesretten bestemme at godtgjørelsen skal skje i form av aksjer. Institusjonen og oppfinner kan avtale en annen inntektsfordeling enn den foran angitte. UiB har dessuten bestemt at oppfinneren skal tildeles et beløp av ”symbolsk karakter” på mellom 10 000 og 20 000 kroner.
NTNU har vedtatt en noe mer differensiert modell, der de første 300 000 kroner fordeles som følger: Oppfinner 50 %,  institutt 25 %,  NTNU sentralt 25 %. Nettoinntekter over 300 000 kroner fordeles med 1/3 til hver. I særskilte tilfeller kan det inngås avtale om annen fordeling av netto inntekter. 

De norske universitetene forbeholder seg retten til en andel av inntektene selv om man velger å ikke overta rettighetene. I utgangspunktet har UiO, UiB og NTNU slått fast at institusjonen skal ha 1/3 av inntektene mens oppfinneren beholder 2/3.  

Vurdering
Det fremgår av gjennomgangen ovenfor at både Bernt-utvalget, regjeringen og flertallet i KUF-komiteen har vist til at en fordelingsnøkkel med en tredeling av inntektene gir en rimelig fordeling av oppfinnelsens netto avkastning i de fleste tilfelle. Det fremgår videre at mange universiteter i hovedtrekk følger tredelingsmodellen selv om enkelte institusjoner velger en mer nyansert ordning. UiB og UiO har begge bestemt at tredelingsmodellen er det ”normale”, men åpner for at individuelle vurderinger kan bestemmes i enkelttilfeller.

Selv om det nok kan finnes gode argumenter for en gradert ordning vil universitetsdirektøren foreslå at universitetet legger seg på en ”ren” tredelingsmodell, dvs. 1/3 til oppfinner, 1/3 til institutt eller ”relevant” forskningsmiljø og 1/3 til institusjonen sentralt. På det nåværende tidspunkt mangler vi erfaring med hvordan dette vil fungere i praksis. Det kan derfor være en fordel å legge seg på et enkelt og ukomplisert system som er enkelt å håndheve og som antas å gi en rimelig fordeling i de fleste tilfeller. Universitetsdirektøren vil likevel foreslå at det åpnes for at oppfinner og universitetet kan inngå avtale om en annen inntektsfordeling dersom forholdene tilsier det. Det bør i utgangspunktet ikke skilles mellom inntektenes form: Royaltyinntekter, inntekter fra salg av aksjer eller annet. 

I utgangspunktet vil det kreve like mye innsats å kommersialisere en patentert oppfinnelse som ikke innbringer mye penger som det vil være å kommersialisere en oppfinnelse som bringer inn store inntekter. UiTø skal etter det fremlagte forslaget til retningslinjer få dekket sine kostnader til kommersialisering før netto inntekter fordeles, men likevel vil satsingen på den aktuelle kommersialiseringen binde opp tid og ressurser som kunne vært brukt på mer interessante muligheter, hvor nettoavkastningen ville være høyere. Det at de andre norske universitetene har slått fast at de skal ha en del av avkastningen selv om de ikke overtar rettighetene, er i seg selv et argument for at også UiTø skal lage en lignende bestemmelse. Universitetsansatte i et lite land som Norge bør kunne ha noenlunde like bestemmelser å forholde seg til. En slik regel er uansett bare et utgangspunkt, i de enkelte tilfeller må det tas hensyn til en rekke forhold, bl.a. ekstern finansiering av et forskningsprosjekt, i hvor stor grad oppfinneren har benyttet seg av universitetets infrastruktur etc for å frembringe oppfinnelsen osv.
Universitetsdirektøren anser en ren tredelingsmodell for å være den enkleste å implementere, og for å gi en rimelig fordeling av inntektene i de fleste tilfeller. Av forslaget til retningslinjer fremgår det at oppfinner og universitet kan inngå avtale om en annen fordeling av inntekter fra en oppfinnelse i særskilte tilfelle. Universitetsdirektøren viser til at denne muligheten kan benyttes i de tilfelle hvor partene ser dette som ønskelig. 

Det fremsettes med dette derfor følgende forslag til

Retningslinjer for godtgjøring til oppfinner, institutt/forskningsmiljø og universitet
1. Hvis UiTø, i samsvar med arbeidstakeroppfinnelsesloven, krever utnyttelsesretten til en oppfinnelse overdratt til seg, har oppfinner krav på rimelig godtgjøring. Denne godtgjøringen regnes som en andel av de netto inntekter som måtte fremkomme ved at oppfinnelsen utnyttes ervervsmessig. Før fordeling av andel skal UiTøs utgifter til slik ervervsmessig utnyttelse, herunder patenterings- og kommersialiseringskostnader, trekkes fra de innkomne inntekter.

2. Når UiTøs utgifter er dekket, fordeles netto inntekter som følger: 1/3 til oppfinner, 1/3 til institutt/relevant forskningsmiljø og 1/3 til UiTø sentralt. (”Relevant forskningsmiljø” avgjøres etter forslag fra oppfinner.)

3. Dersom UiTø velger ikke å overta utnyttelsesretten eller tilbakefører utnyttelsesretten til oppfinner, har institusjonen rett til 1/3 av nettoinntekten dersom oppfinner kommersialiserer ideen på egen hånd. Dersom det som ledd i kommersialiseringen av ideen etableres et selskap, kan UiTø bestemme at godtgjørelsen skal skje i form av aksjer.

4. Oppfinner og universitet kan i særskilte tilfeller inngå avtale om en annen fordeling av inntekter fra en oppfinnelse som utnyttes ervervsmessig. 

Universitetsdirektøren gir følgende innstilling til 

vedtak:

Universitetsstyret slutter seg til det fremlagte forslag til retningslinjer for godtgjøring til oppfinner, institutt/relevant forskningsmiljø og universitet.
Tromsø, 10. juni 2003

	Arne Benjaminsen

Innstillingen ble enstemmig vedtatt av styret i møte 19.06.-20.06.03.

